Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni Ewropea qed tipproponi sett ta' miżuri biex jittejbu l-kundizzjonijiet tax-xogħol fix-xogħol fuq pjattaforma diġitali u biex jiġi appoġġat it-tkabbir sostenibbli tal-pjattaformi tax-xogħol diġitali fl-UE. Ir-regoli l-ġodda se jiżguraw li n-nies li jaħdmu permezz ta' pjattaformi tax-xogħol diġitali jkunu jistgħu jgawdu d-drittijiet tax-xogħol u l-benefiċċji soċjali li huma intitolati għalihom. Huma se jirċievu wkoll protezzjoni addizzjonali fir-rigward tal-użu tal-ġestjoni algoritmika (jiġifieri sistemi awtomatizzati li jappoġġaw jew jissostitwixxu l-funzjonijiet maniġerjali fuq il-post tax-xogħol). Sett komuni ta' regoli tal-UE se jipprovdi aktar ċertezza legali, u b'hekk jippermetti li l-pjattaformi tax-xogħol diġitali jibbenefikaw bis-sħiħ mill-potenzjal ekonomiku tas-Suq Uniku u minn kondizzjonijiet ekwivalenti ta' kompetizzjoni Bħala parti mill-pakkett tal-lum, il-Kummissjoni qed tressaq: Direttiva biex jittejbu l-kundizzjonijiet tax-xogħol fix-xogħol fuq pjattaforma diġitali Id-Direttiva proposta tfittex li tiżgura li l-persuni li jaħdmu permezz ta' pjattaformi tax-xogħol diġitali jingħataw l-istatus ta' impjieg legali li jikkorrispondi għall-arranġamenti tax-xogħol attwali tagħhom. Din tipprovdi lista ta' kriterji ta' kontroll biex jiġi ddeterminat jekk il-pjattaforma diġitali hijiex “impjegatur”. Jekk il-pjattaforma diġitali tissodisfa mill-inqas tnejn minn dawk il-kriterji, huwa legalment preżunt li hija impjegatur. B'hekk, il-persuni li jaħdmu permezz tagħhom igawdu d-drittijiet tax-xogħol u soċjali li jiġu bl-istatus ta' “ħaddiem”. Għal dawk li qed jiġu kklassifikati mill-ġdid bħala ħaddiema, dan ifisser id-dritt għal paga minima (fejn teżisti), negozjar kollettiv, ħin tax-xogħol u protezzjoni tas-saħħa, id-dritt għal liv imħallas jew aċċess imtejjeb għall-protezzjoni kontra aċċidenti fuq il-post tax-xogħol, benefiċċji tal-qgħad u tal-mard, kif ukoll pensjonijiet kontributorji tal-irtirar. Il-pjattaformi diġitali se jkollhom id-dritt li jikkontestaw jew “jirrifjutaw” din il-klassifikazzjoni, bl-oneru tal-prova li ma hemm l-ebda relazzjoni ta' impjieg li tiddependi fuqhom. Il-kriterji ċari li tipproponi l-Kummissjoni se jġibu lill-pjattaformi diġitali aktar ċertezza legali, inqas spejjeż ta' litigazzjoni u se jiffaċilitaw l-ippjanar tan-negozju. Id-Direttiva żżid it-trasparenza fl-użu tal-algoritmi minn pjattaformi tax-xogħol diġitali, tiżgura monitoraġġ uman dwar ir-rispett tagħhom tal-kundizzjonijiet tax-xogħol u tagħti d-dritt li wieħed jikkontesta deċiżjonijiet awtomatizzati. Dawn id-drittijiet ġodda se jingħataw kemm lill-ħaddiema kif ukoll lill-ħaddiema li jaħdmu għal rashom b'mod ġenwin. L-awtoritajiet nazzjonali ta' spiss isibuha diffiċli biex jaċċessaw id-data fuq il-pjattaformi diġitali u l-persuni li jaħdmu permezz tagħhom. Dan huwa saħansitra aktar diffiċli meta l-pjattaformi diġitali joperaw f'diversi Stati Membri, u ma jkunx ċar minn fejn qed jitwettaq ix-xogħol fuq pjattaforma diġitali u minn min. Il-proposta tal-Kummissjoni se ġġib aktar trasparenza fir-rigward tal-pjattaformi diġitali billi tiċċara l-obbligi eżistenti għad-dikjarazzjoni tax-xogħol lill-awtoritajiet nazzjonali u titlob lill-pjattaformi diġitali biex jagħmlu l-informazzjoni ewlenija dwar l-attivitajiet tagħhom u n-nies li jaħdmu permezz tagħhom disponibbli għall-awtoritajiet nazzjonali. Fil-Komunikazzjoni dwar Kundizzjonijiet tax-Xogħol Aħjar għal Ewropa Soċjali Aktar b'Saħħitha: l-isfruttar tal-benefiċċji kollha tad-diġitalizzazzjoni għall-futur tax-xogħol, il-Kummissjoni tappella lill-Istati Membri, lis-sħab soċjali u lill-atturi rilevanti kollha biex iressqu miżuri konkreti biex itejbu l-kondizzjonijiet tax-xogħol fix-xogħol fuq pjattaforma diġitali. L-għan tagħha huwa li tisfrutta l-benefiċċji tat-trasformazzjoni diġitali u tipproteġi l-ekonomija soċjali tas-suq Ewropew. L-UE trid ukoll tmexxi bl-eżempju u tikkontribwixxi għal standards globali futuri għal xogħol fuq pjattaforma diġitali ta' kwalità għolja. Il-pjattaformi diġitali joperaw b'mod transfruntier u jiġġustifikaw approċċ regolatorju transfruntier. Abbozz ta' Linji Gwida dwar l-applikazzjoni tad-dritt tal-kompetizzjoni tal-UE Il-Kummissjoni llum qed tniedi wkoll konsultazzjoni pubblika dwar abbozz ta' linji gwida dwar l-applikazzjoni tad-dritt tal-kompetizzjoni tal-UE għal ftehimiet kollettivi ta' persuni li jaħdmu għal rashom waħedhom, jiġifieri persuni li jaħdmu kompletament waħedhom u ma jimpjegawx oħrajn. Dan l-abbozz ta' Linji Gwida se jimmiraw biex iġibu ċ-ċertezza legali u jiżguraw li d-dritt tal-kompetizzjoni tal-UE ma jostakolax l-isforzi ta' ċerti persuni li jaħdmu għal rashom waħedhom biex itejbu b'mod kollettiv il-kundizzjonijiet tax-xogħol tagħhom, inkluża r-remunerazzjoni, f'każijiet fejn ikunu f'pożizzjoni relattivament dgħajfa, pereżempju meta jiffaċċjaw żbilanċ sinifikanti fis-setgħa tan-negozjar. L-abbozz tal-Linji Gwida jkopri kemm sitwazzjonijiet online kif ukoll dawk offline. Il-Membri tal-Kulleġġ qalu Il-Viċi President Eżekuttiv għal Ewropa Lesta għall-Era Diġitali, Margrethe Vestager, qalet: “B'aktar u aktar impjiegi maħluqa minn pjattaformi tax-xogħol diġitali, jeħtieġ li niżguraw kundizzjonijiet tax-xogħol deċenti għal dawk kollha li jaqilgħu l-introjtu tagħhom minn dan ix-xogħol. Il-proposta tagħna għal Direttiva se tgħin lil dawk il-ħaddiema għal rashom foloz li jaħdmu għal pjattaformi diġitali biex jiddeterminaw b'mod korrett l-istatus tal-impjieg tagħhom u jgawdu d-drittijiet soċjali kollha li jirriżultaw minn dan. Dawk li jaħdmu għal rashom b'mod ġenwin fuq il-pjattaformi diġitali se jiġu protetti permezz ta' ċertezza legali msaħħa fir-rigward tal-istatus tagħhom u se jkun hemm salvagwardji ġodda kontra l-perikli tal-ġestjoni algoritmika. Dan huwa pass importanti lejn ekonomija diġitali aktar soċjali.” Il-Viċi President Eżekuttiv għal Ekonomija għas-Servizz tan-Nies, Valdis Dombrovskis, stqarr: “Il-pjattaformi tax-xogħol diġitali għandhom rwol importanti fl-ekonomija tagħna għaliex iġibu magħhom l-innovazzjoni, jipprovdu l-impjiegi u jgħinu biex tintlaħaq id-domanda tal-konsumatur. In-nies huma fil-qalba ta' dan il-mudell ta' negozju u huma intitolati għal kundizzjonijiet tax-xogħol diċenti u protezzjoni soċjali diċenti. Din hija r-raġuni għaliex qed nipproponu regoli ġodda llum, bil-għan li tiżdied iċ-ċertezza biex il-pjattaformi tax-xogħol diġitali jikbru u biex jiġu protetti d-drittijiet tal-persuni li jaħdmu fl-ekonomija tal-pjattaformi, u b'hekk kulħadd ikun jista' jagħmel l-aħjar użu minn din l-opportunità.” Il-Kummissarju għall-Impjiegi u d-Drittijiet Soċjali, Nicolas Schmit, qal: “Irridu nagħmlu l-aħjar użu mill-potenzjal tal-ħolqien tal-impjiegi tal-pjattaformi diġitali. Iżda għandna niżguraw ukoll li jkunu impjiegi ta' kwalità, li ma jippromwovux il-prekarjetà, sabiex in-nies li jaħdmu permezz tagħhom ikollhom sigurtà u jkunu jistgħu jippjanaw għall-futur tagħhom. Il-proposta tal-Kummissjoni tistabbilixxi kriterji ċari biex jiġi ddeterminat jekk pjattaforma diġitali hijiex impjegatur, u jekk iva, il-ħaddiema tagħha ikunu intitolati għal ċerti protezzjoni soċjali u drittijiet tax-xogħol. Il-progress teknoloġiku jrid ikun ġust u inklużiv, u għalhekk il-proposta tindirizza wkoll it-trasparenza u s-sorveljanza tal-algoritmi tal-pjattaformi.” Il-passi li jmiss Il-proposta tal-Kummissjoni għal Direttiva dwar it-titjib tal-kundizzjonijiet tax-xogħol f'xogħol fuq pjattaforma diġitali issa se tiġi diskussa mill-Parlament Ewropew u mill-Kunsill. Meta d-Direttiva tiġi adottata, l-Istati Membri se jkollhom sentejn biex jittrasponu d-Direttiva fil-liġi nazzjonali. L-abbozz tal-linji gwida dwar l-applikazzjoni tad-dritt tal-kompetizzjoni tal-UE se jgħaddi minn konsultazzjoni pubblika ta' tmien ġimgħat biex jinġabar feedback mingħand il-partijiet ikkonċernati, u wara dan se jiġu adottati mill-Kummissjoni. Il-linji gwida jorbtu lill-Kummissjoni fl-interpretazzjoni u l-infurzar sussegwenti tagħha tar-regoli tal-kompetizzjoni tal-UE. Sfond L-ekonomija tal-pjattaformi diġitali qed tikber malajr. Illum, aktar minn 28 miljun ruħ fl-UE jaħdmu permezz ta' pjattaformi tax-xogħol diġitali. Fl-2025, l-għadd tagħhom huwa mistenni li jilħaq it-43 miljun persuna. Il-maġġoranza kbira ta' dawn in-nies jaħdmu għal rashom b'mod ġenwin. Madankollu, 5.5 miljun huma meqjusa li huma kklassifikati b'mod skorrett bħala persuni li jaħdmu għal rashom. Bejn l-2016 u l-2020, id-dħul fl-ekonomija tal-pjattaformi diġitali kiber kważi b'ħames darbiet minn stima ta' €3 biljun għal madwar €14-il biljun. Il-pjattaformi tax-xogħol diġitali joħolqu opportunitajiet għan-negozji, għall-ħaddiema u għal dawk li jaħdmu għal rashom, kif ukoll aċċess aħjar għas-servizzi lill-konsumaturi. Madankollu, modi ġodda ta' ħidma jġibu magħhom sfidi ġodda. Qed isir dejjem aktar diffiċli li l-istatus tal-impjieg tal-persuni jkun ikklassifikat b'mod korrett, li f'ċertu każijiet iwassal għal drittijiet tax-xogħol u protezzjoni soċjali inadegwati. Barra minn hekk, l-użu ta' algoritmi fil-ħidma fuq pjattaforma diġitali jista' jqajjem dubji dwar ir-responsabbiltà u t-trasparenza. Fil-Linji Gwida Politiċi tagħha, il-President von der Leyen enfasizzat li “t-trasformazzjoni diġitali ġġib magħha bidla mgħaġġla li taffettwa s-swieq tax-xogħol tagħna”. Hija impenjat ruħha li “teżamina l-modi kif jistgħu jittejbu l-kundizzjonijiet tax-xogħol tal-ħaddiema tal-pjattaformi diġitali”. Il-Programm ta' Ħidma tal-Kummissjoni għall-2021 ħabbar inizjattiva leġiżlattiva dwar it-titjib tal-kundizzjonijiet tax-xogħol fuq pjattaforma diġitali għal tmiem l-2021, wara konsultazzjoni f'żewġ stadji tas-sħab soċjali. Il-proposta hija waħda mill-inizjattivi ewlenin tal-Pjan ta' Azzjoni tal-Pilastru Ewropew tad-Drittijiet Soċjali. F'konformità mal-Artikolu 154(2) tat-TFUE, il-Kummissjoni wettqet konsultazzjoni f'żewġ stadji mas-sħab soċjali Ewropej. L-ewwel stadju ta' konsultazzjoni sar mill-24 ta' Frar sas-7 ta' April 2021. It-tieni stadju ta' konsultazzjoni tneda fil-15 ta' Ġunju u ntemm fil-15 ta' Settembru 2021. Barra minn hekk, il-Kummissjoni kellha skambji ma' ħafna partijiet rilevanti biex tinforma din l-inizjattiva, inklużi laqgħat dedikati ma' kumpaniji tal-pjattaformi diġitali, assoċjazzjonijiet tal-ħaddiema tal-pjattaformi diġitali, trade unions, rappreżentanti tal-Istati Membri, esperti mill-akkademja u organizzazzjonijiet internazzjonali u rappreżentanti tas-soċjetà ċivili. Ir-riżultati tal-proċess ta' konsultazzjoni huma disponibbli fl-anness tal-Valutazzjoni tal-Impatt li takkumpanja l-proposta għal Direttiva. Għal Aktar Informazzjoni: Mistoqsijiet u tweġibiet: it-titjib tal-kundizzjonijiet tax-xogħol fix-xogħol fuq pjattaforma diġitali Skeda informattiva: Intejbu l-kundizzjonijiet tax-xogħol fix-xogħol fuq pjattaforma diġitali Stqarrija għall-istampa: Abbozz ta' Linji Gwida dwar l-applikazzjoni tad-dritt tal-kompetizzjoni tal-UE Mistoqsijiet u tweġibiet: Abbozz ta' Linji Gwida dwar l-applikazzjoni tad-dritt tal-kompetizzjoni tal-UE Proposta għal Direttiva dwar it-titjib tal-kundizzjonijiet tax-xogħol fix-xogħol fuq pjattaforma diġitali Komunikazzjoni dwar Kundizzjonijiet tax-Xogħol Aħjar għal Ewropa Soċjali Aktar b'Saħħitha: l-isfruttar tal-benefiċċji kollha tad-diġitalizzazzjoni għall-futur tax-xogħol Abbozz ta' Linji Gwida dwar l-applikazzjoni tad-dritt tal-kompetizzjoni tal-UE għall-persuni li jaħdmu għal rashom waħedhom f'pożizzjoni dgħajfa